RAKKOMANDAZZJONI TAL-KUNSILL

tat-28 ta’ Novembru 2022

dwar il-Perkorsi għas-Suċċess fl-Iskola u li tissostitwixxi r-Rakkomandazzjoni tal-Kunsill tat-28 ta' Ġunju 2011 dwar linji politiċi sabiex jitnaqqas it-tluq bikri mill-iskejjel

(Test b'rilevanza għaż-ŻEE)

(2022/C 469/01)

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea u b’mod partikolari l-Artikoli 165 u 166 tiegħu,

Wara li kkunsidra l-proposta mill-Kummissjoni Ewropea,

Billi:

1. Il-Pilastru Ewropew tad-Drittijiet Soċjali (1), fl-ewwel u fil-ħdax-il prinċipju tiegħu, jenfasizza l-importanza li tiġi ggarantita edukazzjoni ta’ kwalità u inklużiva għal kulħadd, minn età żgħira. L-implimentazzjoni effettiva ta’ dawk il-prinċipji tiddependi mir-riżoluzzjoni u l-azzjoni tal-Istati Membri. L-azzjonijiet fil-livell tal-UE jistgħu jikkomplementaw l-azzjonijiet nazzjonali u l-Kummissjoni ppreżentat il-kontribut tagħha fil-Pjan ta’ Azzjoni tal-Pilastru Ewropew tad-Drittijiet Soċjali (2).

2. Fit-30 ta’ Settembru 2020, il-Kummissjoni Ewropea ppubblikat komunikazzjoni dwar il-kisba sal-2025 taż-Żona Ewropea tal-Edukazzjoni, bl-inklużività bħala waħda mis-sitt dimensjonijiet tagħha (3). Fit-18 ta’ Frar 2021, il-Kunsill approva r-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030) (4), bil-għan li ttejjeb il-kwalità, l-ekwità, l-inklużjoni u s-suċċess għal kulħadd fl-edukazzjoni u t-taħriġ bħala l-ewwel prijorità strateġika tagħha.

3. Is-Sena Ewropea taż-Żgħażagħ 2022 (5) għandha l-għan li tinvolvi u tagħti s-setgħa liż-żgħażagħ biex isawru l-futur tagħhom u l-futur tal-Ewropa, billi toffrilhom aktar opportunitajiet biex ikunu involuti f’deċiżjonijiet li jaffettwawlhom ħajjithom.

4. Fir-rapport dwar l-eżitu finali tal-Konferenza dwar il-Futur tal-Ewropa, iċ-ċittadini jappellaw lill-Unjoni Ewropea u lill-Istati Membri tagħha biex sal-2025 tistabbilixxi Zona Ewropea tal-Edukazzjoni li tkun inklużiva u li fiha ċ-ċittadini kollha jkollhom aċċess ugwali għal edukazzjoni ta’ kwalità u tagħlim tul il-ħajja, inkluż dawk f’żoni rurali u remoti (6). Il-komunikazzjoni tal-Kummissjoni tal-2020 tidentifika l-inklużjoni u l-ugwaljanza bejn il-ġeneri bħala dimensjoni ewlenija taż-Żona Ewropea tal-Edukazzjoni li għandha tinkiseb sal-2025, u tappella biex ir-riżultati tal-edukazzjoni jinfirdu mill-istatus soċjoekonomiku. Il-Kunsill qabel li, sal-2030, is-sehem ta’ dawk li għandhom 15-il sena, bi prestazzjoni baxxa fil-qari, fil-matematika u fix-xjenza, jenħtieġ li jkun anqas minn 15 % u ħa l-impenn li jnaqqas is-sehem ta’ dawk li jitilqu kmieni mill-edukazzjoni u t-taħriġ għal anqas minn 9 %.

5. Għalkemm kien hemm titjib sinifikanti fir-rata ta’ dawk li jitilqu kmieni fil-livell tal-UE, u din naqset bi 3,9 punti perċentwali fil-perjodu ta’ bejn l-2010 u l-2021, ħafna studenti għadhom jitilqu mill-edukazzjoni qabel iż-żmien. Is-sehem ta’ dawk li jitilqu kmieni mill-edukazzjoni u t-taħriġ kien ta’ 9.7 % fl-2021 madwar l-UE bħala medja, ftit anqas mill-mira tal-ET 2020 tal-livell tal-UE ta’ 10 % stabbilita għall-2020. Madankollu, aktar minn 3.2 miljun żagħżugħ u żagħżugħa fl-UE (ta’ bejn it-18 u l-24 sena) jitilqu kmieni mill-edukazzjoni u mit-taħriġ. Għadhom jeżistu differenzi konsiderevoli bejn pajjiż u ieħor u fil-pajjiżi nfushom, b’inugwaljanzi persistenti fost gruppi speċifiċi (pereżempju l-migranti, il-ġuvintur, il-minoranzi etniċi bħar-Rom, u ż-żgħażagħ f’żoni rurali u remoti ma jmorrux daqstant tajjeb).

6. Ir-riżultati tal-Programm tal-OECD għall-Valutazzjoni Internazzjonali tal-Istudenti (PISA) tal-2018 juru xejra li sejra għall-agħar fl-għadd ta’ persuni bi prestazzjoni baxxa fil-ħiliet bażiċi matul il-perjodu ta’ bejn l-2009 u l-2018 f’ħafna pajjiżi. Illum, wieħed minn kull ħames Ewropej ta’ 15-il sena għad ma għandux kompetenzi adegwati fil-qari, fil-matematika jew fix-xjenza. Barra minn hekk, ir-riżultati tal-Istudju Internazzjonali dwar il-Litteriżmu fil-Kompjuter u fl-Informazzjoni (ICILS) tal-2018 juru li għoxrin fil-mija taż-żgħażagħ fl-UE ma għandhomx ħiliet diġitali bażiċi, u jiżvelaw ukoll diskrepanzi serji fil-prestazzjoni f’termini ta’ status soċjoekonomiku, li jheddu li jkomplu japprofondixxu d-distakk diġitali (7).

7. Id-data tikkonferma li l-kuntest soċjoekonomiku huwa l-aktar fattur ta’ tbassir b’saħħtu tar-riżultati edukattivi. Fil-biċċa l-kbira tal-pajjiżi, l-istudenti minn sfondi żvantaġġati huma rrappreżentati żżejjed fost dawk li jitilqu mill-edukazzjoni u t-taħriġ mingħajr kwalifika sekondarja tat-tieni livell. PISA 2018 uriet li fil-biċċa l-kbira tal-pajjiżi tal-UE l-proporzjon ta’ dawk bi progress insuffiċjenti fil-qari huwa ħafna akbar fil-kwart tal-qiegħ tal-indiċi tal-istatus ekonomiku, soċjali u kulturali (ESCS) milli fl-ogħla kwart; sa jaqbeż l-40 punti perċentwali f’xi pajjiżi tal-UE. Il-letteratura akkademika tikkonferma li l-istudenti minn sfond soċjoekonomiku żvantaġġat għandhom it-tendenza li jesperjenzaw aktar diffikultajiet fl-iżvilupp ta’ ħiliet akkademiċi u lingwistiċi. Dawn juru problemi ta’ mġiba relatati mal-apprendiment aktar ta’ spiss, juru motivazzjoni aktar baxxa għat-tagħlim, iħallu l-edukazzjoni u t-taħriġ aktar kmieni, u jitilqu bi kwalifiki aktar baxxi u b’kompetenzi insuffiċjenti għall-parteċipazzjoni sħiħa fis-soċjetà.

8. Matul dawn l-aħħar snin, l-Istati Membri integraw għadd kbir ta’ migranti minn pajjiżi terzi (inkluż refuġjati (8)) fl-età tal-iskola fis-sistemi tal-edukazzjoni u t-taħriġ tagħhom, inkluż xi wħud li jaslu b’livell baxx ħafna ta’ ħiliet bażiċi. Jinħolqu sfidi ulterjuri fil-kuntest ta’ nies li qed jaħarbu mill-gwerra fl-Ukrajna, li proporzjon kbir minnhom huma tfal fl-età tal-iskola li jeħtieġu appoġġ ta’ tagħlim immirat (inkluż l-akkwist tal-lingwa fejn ikunu qegħdin jattendu l-iskola) u appoġġ psikosoċjali.

9. Il-PISA tal-2015 u tal-2018 xeħtu wkoll dawl fuq it-tnaqqis tas-sens ta’ appartenenza tal-istudenti għall-iskola u fuq il-bullying/il-bullying ċibernetiku mifruxa u li dejjem qegħdin jiżdiedu. Ir-riċerka tenfasizza l-importanza tal-benesseri emozzjonali, soċjali u fiżiku fl-iskejjel sabiex jissaħħu l-opportunitajiet tat-tfal u taż-żgħażagħ ħalli jirnexxu fl-edukazzjoni u fil-ħajja. Din tikkonferma li l-problemi tas-saħħa mentali, kif ukoll il-vjolenza u l-bullying, ir-razziżmu, il-ksenofobija u forom oħra ta’ intolleranza u diskriminazzjoni, għandhom effetti devastanti fuq il-benesseri emozzjonali u l-eżiti edukattivi tat-tfal u taż-żgħażagħ. Ir-riċerka turi wkoll li l-gruppi żvantaġġati huma f’riskju akbar li jkunu soġġetti għall-bullying, u li s-sens ta’ appartenenza tal-istudenti minn skejjel li jinsabu f’ambjenti żvantaġġati soċjoekonomikament huwa aktar dgħajjef minn dak ta’ sħabhom li huma aktar sinjuri.

10. Il-pandemija tal-COVID-19 għamlitha saħansitra aktar importanti sabiex dawn l-isfidi jiġu indirizzati. Diversi studji jissuġġerixxu li l-kriżi setgħet żiedet il-probabbiltà li l-istudenti f’riskju li iħossuhom qed jinqatgħu mill-iskola fil-fatt jitilqu mill-iskola qabel iż-żmien u kellha effetti detrimentali fuq is-saħħa u l-benesseri mentali tal-istudenti b’mod ġenerali (9).

11. Fl-2011, il-Kunsill adotta Rakkomandazzjoni dwar linji politiċi sabiex jitnaqqas it-tluq bikri mill-iskejjel (10). Twettqet ħidma estensiva fil-livell Ewropew u dak nazzjonali sabiex tiġi implimentata r-Rakkomandazzjoni, b’mod partikolari permezz ta’ tagħlim bejn il-pari u skambji ta’ prattiki tajbin bejn l-Istati Membri fil-qafas tal-ET 2020 għall-kooperazzjoni ta’ politika Ewropea. Firxa wiesgħa ta’ riżorsi, eżempji ta’ miżuri ta’ suċċess u materjal tar-riżorsi huma disponibbli online permezz tal-Għodod Ewropej għall-Iskejjel u s-sett ta’ għodod tas-Cedefop għal edukazzjoni u taħriġ vokazzjonali (VET) sabiex jiġi indirizzat it-tluq bikri. Valutazzjoni indipendenti tal-implimentazzjoni tar-Rakkomandazzjoni, ippubblikata fl-2019 (11), tagħti indikazzjoni qawwija li r-Rakkomandazzjoni u s-sett ta’ għodod ta’ politika tal-UE li jakkumpanjaha ħeġġew it-trasformazzjonijiet fl-istituzzjonijiet u l-politiki tal-edukazzjoni u t-taħriġ u appoġġaw it-tnaqqis tat-tluq bikri mill-edukazzjoni u t-taħriġ. Din tenfasizza wkoll oqsma li fihom hija meħtieġa aktar ħidma.

12. Il-programm Erasmus+ appoġġa diversi proġetti tranżnazzjonali dwar l-inklużjoni f’diversi setturi edukattivi, li jindirizzaw il-progress insuffiċjenti u t-tluq bikri mill-edukazzjoni u t-taħriġ. L-inklużjoni hija waħda mill-prijoritajiet ġenerali tal-Erasmus+ għall-perjodu 2021-2027. Il-programm jinkludi wkoll il-prijorità ta’ politika speċifika sabiex jiġu indirizzati l-iżvantaġġi fit-tagħlim, it-tluq bikri mill-iskola u l-profiċjenza baxxa fil-ħiliet bażiċi, li tippermetti lill-partijiet ikkonċernati għall-finanzjament ta’ Erasmus+ jimplimentaw rakkomandazzjonijiet ta’ politika.

13. Il-Fondi Strutturali u ta’ Investiment Ewropej (FSIE) 2014-2020 immobilizzaw investimenti sinifikanti sabiex jindirizzaw it-tluq bikri mill-edukazzjoni u t-taħriġ, li jappoġġaw diversi proġetti fuq skala kbira f’konformità mar-Rakkomandazzjoni tal-Kunsill tal-2011. Il-Fond Soċjali Ewropew Plus jappoġġa individwi, reġjuni u Stati Membri li qegħdin jiffaċċjaw sfidi distinti, mill-irkupru mill-pandemija tal-COVID-19 sal-ilħuq tal-miri tal-UE għall-klima, l-impjiegi, l-inklużjoni soċjali u l-edukazzjoni. L-użu tal-FSIE u l-fondi tal-politika ta’ koeżjoni ta’ bejn l-2021 u l-2027 huwa informat, fost l-oħrajn, mir-rakkomandazzjonijiet speċifiċi għall-pajjiż maħruġa fil-qafas tas-Semestru Ewropew.

14. L-Istrument ta’ Appoġġ Tekniku joffri lill-Istati Membri l-possibbiltà li jirċievu, fuq talba, appoġġ għal riformi mfassla apposta f’diversi oqsma, bħat-titjib tal-eżiti edukattivi għat-tfal, it-titjib tal-edukazzjoni u l-kura bikrija tat-tfal (ECEC), l-istabbiliment ta’ strateġiji u pjanijiet ta’ azzjoni nazzjonali biex jindirizzaw u jipprevjenu t-tluq bikri mill-edukazzjoni u t-taħriġ, l-iżvilupp ta’ għodod biex jappoġġaw ir-reklutaġġ tal-għalliema u l-iżvilupp professjonali, jew it-tħejjija u l-implimentazzjoni tar-riforma tal-kurrikulu. L-Istrument ta’ Appoġġ Tekniku u l-predeċessur tiegħu, il-Programm ta’ Appoġġ għal Riformi Strutturali, intużaw minn diversi Stati Membri sabiex jappoġġaw riformi rigward il-prevenzjoni tat-tluq bikri mill-edukazzjoni u t-taħriġ, speċjalment fir-rigward ta’ tfal minn sfondi vulnerabbli.

15. It-tfal u l-adolexxenti jeħtieġu sett ibbilanċjat ta’ kompetenzi konjittivi, soċjali u emozzjonali sabiex jiksbu eżiti pożittivi fl-iskola u fil-ħajja. Ir-Rakkomandazzjoni tal-Kunsill tat-22 ta’ Mejju 2018 dwar il-kompetenzi ewlenin għat-tagħlim tul il-ħajja (12) tiddefinixxi “kompetenzi personali, soċjali u tal-kapaċità ta’ tagħlim”. Din tinkludi l-kapaċità ta’ ġestjoni tal-inċertezza u tal-kumplessità, ta’ appoġġ għall-benesseri fiżiku u emozzjonali proprju, taż-żamma ta’ stat tajjeb ta’ saħħa fiżika u mentali, tal-iżvilupp ta’ relazzjonijiet kollaborattivi u pożittivi, ta’ ħajja orjentata lejn il-futur u b’attenzjoni fuq is-saħħa, u ta’ ġestjoni tal-kunflitti f’kuntest inklużiv u ta’ appoġġ.

16. Il-konklużjonijiet tal-Kunsill dwar l-ekwità u l-inklużjoni fl-edukazzjoni u t-taħriġ sabiex jiġi promoss is-suċċess edukattiv għal kulħadd (13) jistiednu lill-Istati Membri jimplimentaw miżuri ta’ politika edukattiva u, kif xieraq, jaħdmu għal riformi fis-sistemi tal-edukazzjoni u t-taħriġ, filwaqt li jħarsu lejn l-ispettru sħiħ tal-edukazzjoni u t-taħriġ u f’approċċ ta’ istituzzjoni sħiħa, biex itejbu l-opportunitajiet indaqs u l-inklużjoni u jippromwovu s-suċċess edukattiv fil-livelli u t-tipi kollha ta’ edukazzjoni u taħriġ.

17. Il-konklużjonijiet tal-Kunsill dwar l-għalliema u l-ħarrieġa Ewropej għall-futur (14) jirrikonoxxu li l-għalliema, il-ħarrieġa u l-mexxejja tal-iskejjel huma forza indispensabbli li tixpruna l-edukazzjoni u t-taħriġ u jenfasizzaw il-ħtieġa li jkomplu jiġu żviluppati u aġġornati l-kompetenzi tagħhom. Il-Komunikazzjoni dwar iż-Żona Ewropea tal-Edukazzjoni u r-Riżoluzzjoni tal-Kunsill għarfu r-rwol kruċjali tal-għalliema u tal-ħarrieġa.

18. Ir-Rakkomandazzjoni tal-Kunsill tat-22 ta’ Mejju 2019 dwar Sistemi ta’ Edukazzjoni u Kura Bikrija ta’ Kwalità Għolja tat-Tfal (15) tissottolinja li l-aċċess għal servizzi ta’ edukazzjoni u kura bikrija tat-tfal ta’ kwalità għat-tfal kollha jikkontribwixxi għall-iżvilupp tajjeb għas-saħħa u s-suċċess edukattiv tagħhom, jgħin sabiex jitnaqqsu l-inugwaljanzi soċjali u jnaqqas id-distakk fil-kompetenza bejn it-tfal bi sfondi soċjoekonomiċi differenti.

19. Ir-Rakkomandazzjoni tal-Kunsill tad-29 ta’ Novembru 2021 dwar approċċi ta’ tagħlim imħallat għal edukazzjoni primarja u sekondarja ta’ kwalità għolja u inklużiva (16) tippromwovi approċċi ta’ tagħlim imħallat li jikkombinaw l-ambjenti ta’ apprendiment fil-post tal-iskola u mill-bogħod, kif ukoll għodod ta’ apprendiment diġitali u mhux diġitali, bil-għan li jinbnew sistemi ta’ edukazzjoni u taħriġ aktar reżiljenti u inklużivi. Prattiki bħal dawn jippermettu approċċi u għodod diversifikati u differenzjati, sabiex jappoġġaw aħjar lill-istudenti kollha – u speċjalment studenti bi bżonnijiet speċifiċi jew minn gruppi żvantaġġati – u jtejbu l-motivazzjoni tagħhom għat-tagħlim.

20. L-Aġenda għall-Ħiliet għall-Ewropa (17) tiddefinixxi azzjonijiet sabiex tissaħħaħ il-kompetittività sostenibbli, tinbena r-reżiljenza sabiex ikun hemm reazzjoni għall-kriżijiet u sabiex l-individwi u n-negozji jiġu megħjuna jiżviluppaw sett rilevanti ta’ ħiliet, abbażi tat-tagħlimiet meħuda matul il-pandemija tal-COVID-19. Ir-Rakkomandazzjoni tal-Kunsill tal-24 ta’ Novembru 2020 dwar l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza (18) tipproponi viżjoni ta’ politika mġedda tal-UE għall-VET, li għandha rwol ewlieni fil-prevenzjoni u fil-ġlieda kontra t-tluq bikri mill-edukazzjoni u t-taħriġ u fil-promozzjoni tal-ugwaljanza tal-opportunitajiet.

21. Il-Pjan ta’ Azzjoni għall-Edukazzjoni Diġitali (19) jistipula azzjonijiet sabiex jittejbu l-ħiliet u l-kompetenzi diġitali għat-trasformazzjoni diġitali, sabiex jiġi żgurat li l-ebda student ma jitħalla jibqa’ lura u li l-gradwati jkollhom il-kompetenzi meħtieġa fis-suq tax-xogħol. Dan jipprevedi l-iżvilupp ta’ linji gwida komuni għall-għalliema u l-persunal edukattiv sabiex irawmu l-litteriżmu diġitali u jindirizzaw id-diżinformazzjoni, aġġornament tal-Qafas Ewropew ta’ Kompetenza Diġitali u proposta għal Rakkomandazzjoni tal-Kunsill dwar it-titjib tal-forniment ta’ ħiliet diġitali fl-edukazzjoni u t-taħriġ. Il-pjan ta’ azzjoni jinkoraġġixxi wkoll sforzi biex titneħħa d-differenza bejn il-ġeneri fi STEM.

22. Ir-Rakkomandazzjoni tal-Kunsill (UE) 2021/1004 tal-14 ta’ Ġunju 2021 tistabbilixxi Garanzija Ewropea għat-Tfal (20) tistieden lill-Istati Membri jiggarantixxu aċċess effettiv u liberu għall-edukazzjoni u l-attivitajiet ibbażati fl-iskejjel għat-tfal fil-bżonn (jiġifieri dawk f’riskju ta’ faqar jew esklużjoni soċjali, b’mod partikolari r-Rom). L-Istrateġija tal-UE dwar id-drittijiet tat-tfal (21) tappella għall-bini ta’ edukazzjoni inklużiva ta’ kwalità. L-istrateġija Ewropea l-ġdida għal internet aħjar għat-tfal (BIK+) (22) tappella għall-bini ta’ ambjent diġitali fejn it-tfal huma protetti, responsabbilizzati u rispettati u tenfasizza li t-tfal f’sitwazzjonijiet vulnerabbli jenħtieġ li jkollhom opportunitajiet indaqs sabiex jisfruttaw l-opportunitajiet tad-deċennju diġitali.

23. Il-ġenerazzjoni l-ġdida ta’ strateġiji ta’ ugwaljanza u oqfsa ta’ politika ta’ inklużjoni tal-UE adottati fl-2020 u l-2021 (23) enfasizzat bil-qawwa l-promozzjoni tal-ekwità u l-inklużjoni u l-ġlieda kontra d-diskriminazzjoni fl-edukazzjoni, b’appoġġ immirat għal dawk l-aktar żvantaġġati u dawk fl-akbar riskju ta’ diskriminazzjoni.

24. Ir-Rakkomandazzjoni tal-Kunsill tat-30 ta’ Ottubru 2020 dwar Pont għall-Impjiegi - It-tisħiħ tal-Garanzija għaż-Żgħażagħ u li tissostitwixxi r-Rakkomandazzjoni tal-Kunsill tat-22 ta’ April 2013 dwar l-istabbiliment ta’ Garanzija għaż-Żgħażagħ (24) tirrakkomanda li ż-żgħażagħ fl-edukazzjoni jiġu megħjuna lura għall-edukazzjoni u t-taħriġ billi tiġi diversifikata l-offerta ta’ edukazzjoni kontinwa, filwaqt li tiġi żgurata, fejn xieraq, il-validazzjoni tal-apprendiment mhux formali u informali. Barra minn hekk, l-inizjattiva ALMA (Aspira, Tgħallem, Aħkem, Ikseb) tgħin liż-żgħażagħ żvantaġġati li għandhom bejn it-18 u t-30 sena li huma barra mill-edukazzjoni, impjieg jew taħriġ (NEETs) isibu t-triq li twassalhom lejn is-suq tax-xogħol f’pajjiżhom billi tgħaqqad l-appoġġ għall-edukazzjoni, għat-taħriġ vokazzjonali jew għall-impjieg ma’ kollokazzjoni tax-xogħol fi Stat Membru ieħor tal-UE, sabiex itejbu l-ħiliet, l-għarfien u l-esperjenza tagħhom.

25. It-tagħlimiet meħuda mill-implimentazzjoni tar-Rakkomandazzjoni tal-Kunsill tal-2011, l-għarfien ġdid mir-riċerka, u l-konsultazzjonijiet mal-partijiet ikkonċernati jitolbu approċċ usa’, aktar inklużiv u sistemiku għas-suċċess fl-iskejjel, li jindirizza simultanjament il-mira fil-livell tal-UE għal ħiliet bażiċi u dik għat-tluq bikri mill-edukazzjoni u t-taħriġ, u li jintegra bis-sħiħ id-dimensjoni tal-benesseri. Approċċ bħal dan jenħtieġ li jiżgura l-iżvilupp tal-kompetenzi meħtieġa għas-suċċess fl-edukazzjoni u fil-ħajja, u jwassal għal esperjenza ta’ tagħlim sinifikanti, involviment, parteċipazzjoni usa’ fil-komunità u tranżizzjoni lejn ħajja adulta stabbli u ċittadinanza attiva.

26. L-objettiv li jitnaqqsu l-progress insuffiċjenti u t-tluq bikri mill-edukazzjoni u t-taħriġ u li jiġi promoss is-suċċess fl-iskejjel jeħtieġ li jiġi indirizzat sistematikament mill-Istati Membri fl-UE kollha. Fil-livell tas-sistema, il-konsistenza tal-miżuri ta’ politika, il-koordinazzjoni ma’ oqsma ta’ politika rilevanti oħrajn (bħaż-żgħażagħ, is-saħħa, il-kultura, is-servizzi soċjali, l-impjiegi, l-akkomodazzjoni, il-ġustizzja, il-migrazzjoni u l-integrazzjoni), u kooperazzjoni effettiva bejn atturi differenti fil-livelli kollha (nazzjonali, reġjonali, lokali, skejjel) huma meħtieġa sabiex jingħata appoġġ ikkoordinat lit-tfal, liż-żgħażagħ u lill-familji tagħhom. B’mod parallel, fil-livell tal-iskejjel, jenħtieġ li jiġu promossi approċċi li jinvolvu l-iskola kollha, f’konformità maċ-ċirkostanzi nazzjonali, li jinkorporaw l-oqsma kollha ta’ attività (tagħlim u apprendiment, ippjanar u governanza, eċċ.) u li jinvolvu l-atturi ewlenin kollha (studenti, mexxejja tal-iskejjel, persunal li jgħallem u li ma jgħallimx, ġenituri u familji, u komunitajiet lokali u usa’) (25).

27. Din ir-Rakkomandazzjoni tal-Kunsill tirrispetta bis-sħiħ il-prinċipji tas-sussidjarjetà u tal-proporzjonalità.

B'DAN JIRRAKKOMANDA LI L-ISTATI MEMBRI:

1. Sal-2025, jiżviluppaw jew, fejn xieraq, ikomplu jsaħħu strateġija integrata u komprensiva (26) lejn is-suċċess fl-iskola, fil-livell xieraq, f'konformità mal-istruttura tas-sistema tal-edukazzjoni u t-taħriġ tagħhom, bil-ħsieb li jiġu minimizzati l-effetti tal-istatus soċjoekonomiku fuq l-eżiti tal-edukazzjoni u t-taħriġ, tiġi promossa l-inklużjoni fl-edukazzjoni u t-taħriġ u jitnaqqas aktar it-tluq bikri mill-edukazzjoni u mit-taħriġ u l-progress insuffiċjenti fil-ħiliet bażiċi, b'kont meħud tad-diversi miżuri deskritti fil-qafas ta' politika fl-Anness. Għandha tingħata attenzjoni speċjali għall-benesseri fl-iskola bħala komponent ewlieni tas-suċċess fl-iskola. Strateġija bħal din għandha tinkludi miżuri ta' prevenzjoni, ta' intervent u ta' kumpens (inkluż miżuri offruti bħala parti mill-Garanzija għaż-Żgħażagħ (27)), tkun ibbażata fuq l-evidenza u tikkombina miżuri universali ma' dispożizzjonijiet immirati u/jew individwalizzati għall-istudenti li jeħtieġu attenzjoni u appoġġ addizzjonali f'ambjenti inklużivi (bħal studenti minn sfond soċjoekonomikament żvantaġġat, migranti, refuġjati jew Rom, dawk b'diżabbiltà viżibbli u mhux viżibbli, dawk bi bżonnijiet edukattivi speċjali jew bi problemi relatati mas-saħħa mentali, u dawk li jgħixu fi żoni iżolati, insulari jew remoti, bħar-reġjuni ultraperiferiċi tal-UE, skont iċ-ċirkustanzi nazzjonali). Strateġija bħal din għandha tkun ibbażata wkoll fuq il-kooperazzjoni strutturata bejn l-atturi li jirrappreżentaw oqsma ta' politika differenti, il-livelli ta' governanza u l-livelli edukattivi u ta' taħriġ, għandha tibbenefika minn finanzjament adegwat u jkollha magħha pjan ċar ta' implimentazzjoni u ta' evalwazzjoni.

2. Jiżviluppaw jew, fejn xieraq, ikomplu jsaħħu s-sistemi ta' ġbir u monitoraġġ tad-data fil-livell nazzjonali, reġjonali u lokali li jippermettu l-ġbir sistematiku ta' informazzjoni kwantitattiva u kwalitattiva dwar l-istudenti, kif ukoll dwar fatturi li jaffettwaw l-eżiti tat-tagħlim, speċjalment l-isfond soċjoekonomiku. Dawn is-sistemi jridu jkunu konformi mal-protezzjoni tad-data personali u mal-leġiżlazzjoni nazzjonali. Sa fejn ikun possibbli, għandhom jiżguraw li d-data u l-informazzjoni diżaggregati dwar firxa wiesgħa ta' aspetti (inkluż il-fehmiet tal-istudenti nfushom) ikunu disponibbli f'livelli ta' politika differenti u jintużaw (f'forma anonimizzata kif xieraq) għall-analiżi, il-prevenzjoni u l-intervent bikri, it-tfassil tal-politika, u għat-tmexxija, il-monitoraġġ u l-evalwazzjoni tal-istrateġiji ta' hawn fuq.

3. Fil-kuntest ta' strateġija integrata u komprensiva u f'konformità maċ-ċirkostanzi nazzjonali, jikkombinaw miżuri ta' prevenzjoni, ta' intervent u ta' kumpens bħal dawk proposti fil-qafas ta' politika fl-anness, sabiex jappoġġaw: 3.1 lill-istudenti, billi jikkombinaw b'mod sistemiku miżuri varji li jqiegħdu l-interessi u l-bżonnijiet tal-istudenti fiċ-ċentru u billi jittieħed kont tal-opinjonijiet tagħhom; 3.2 mexxejja tal-iskejjel, għalliema, ħarrieġa u persunal ieħor, inkluż fl-ECEC, billi jgħinuhom jiksbu għarfien, ħiliet u kompetenzi u jipprovdi appoġġ għal żvilupp professjonali kontinwu, kif ukoll ħin, spazju u appoġġ adegwati biex jaħdmu b'mod effettiv mal-istudenti kollha, inkluż dawk f'riskju ta' esklużjoni, progress insuffiċjenti u tluq bikri. Għandu jittieħed kont tar-rikonoxximent u l-apprezzament (inkluż finanzjarju) tal-ħidma tagħhom; 3.3 lill-iskejjel fl-iżvilupp ta' “approċċ li jinvolvi l-iskola kollha” għas-suċċess tal-iskejjel, li fih il-membri kollha tal-komunità tal-iskejjel (mexxejja tal-iskejjel, għalliema, ħarrieġa u persunal edukattiv ieħor, studenti, ġenituri u familji u l-komunità lokali) kif ukoll firxa wiesa' ta' partijiet ikkonċernati, jinvolvu ruħhom b'mod attiv u kollaborattiv sabiex jippromwovu s-suċċess edukattiv għall-istudenti kollha; 3.4 miżuri fil-livell tas-sistema u approċċ intersettorjali sabiex jittejbu l-ekwità u l-inklużjoni fl-edukazzjoni u t-taħriġ u jiġi promoss is-suċċess edukattiv għall-istudenti kollha, inkluż billi jiġu indirizzati l-istrutturi u l-mekkaniżmi li jista' jkollhom impatt partikolarment detrimentali fuq l-istudenti li jappartjenu għal gruppi aktar żvantaġġati.

4. Jottimizzaw, f'konformità mal-ħtiġijiet nazzjonali, reġjonali u lokali, l-użu tar-riżorsi nazzjonali u tal-UE għall-investiment fl-infrastruttura, fit-taħriġ, fl-għodod u fir-riżorsi sabiex jiżdiedu l-inklużjoni, l-ugwaljanza u l-benesseri fl-edukazzjoni, inkluż il-fondi u l-għarfien espert tal-UE għar-riformi u l-investiment fl-infrastruttura, fl-għodod, fil-pedagoġija u fil-ħolqien ta' ambjenti għal apprendiment tajbin għas-saħħa, b'mod partikolari Erasmus+, il-Faċilità għall-Irkupru u r-Reżiljenza, il-Fond Soċjali Ewropew Plus, il-Fond Ewropew għall-Iżvilupp Reġjonali, il-programm Ewropa Diġitali, Orizzont Ewropa, l-Istrument ta' Appoġġ Tekniku, il-Fond għall-Ażil, il-Migrazzjoni u l-Integrazzjoni, eċċ., u jiżguraw li l-użu tal-fondi jkun allinjat mal-istrateġija ġenerali.

5. Jirrapportaw dwar l-istrateġija tagħhom, il-miżuri meħuda, l-arranġamenti rilevanti ta' monitoraġġ u evalwazzjoni u l-baġit allokat skont l-arranġamenti ta' rapportar eżistenti taż-Żona Ewropea tal-Edukazzjoni (inkluż fil-qafas strateġiku għall-kooperazzjoni Ewropea fl-edukazzjoni u t-taħriġ (2021-2030)) u tas-Semestru Ewropew.

6. Jinvolvu b'mod attiv liż-żgħażagħ fl-implimentazzjoni tar-Rakkomandazzjoni tal-Kunsill, fost l-oħrajn permezz tad-Djalogu tal-UE maż-Żgħażagħ, sabiex jiġi żgurat li l-opinjonijiet, il-fehmiet u l-bżonnijiet taż-żgħażagħ, inkluż dawk minn sfondi żvantaġġati, jinstemgħu u jitqiesu bis-sħiħ.

B'DAN JISTIEDEN LILL-KUMMISSJONI SABIEX:

1. Tappoġġa l-implimentazzjoni tar-Rakkomandazzjoni tal-Kunsill, kif ukoll inizjattivi relatati bħall-Garanzija Ewropea għat-Tfal u l-Garanzija għaż-Żgħażagħ imsaħħa, billi tiffaċilita t-tagħlim u l-iskambji reċiproċi fost l-Istati Membri u l-partijiet ikkonċernati rilevanti kollha dwar is-suċċess edukattiv għal kulħadd billi: 1.1 timplimenta l-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030), fejn it-tnaqqis tat-tluq bikri mill-edukazzjoni u t-taħriġ, it-titjib tal-profiċjenza fil-ħiliet bażiċi u l-promozzjoni tal-benesseri tal-istudenti, tal-għalliema u tal-ħarrieġa huma oqsma prijoritarji ewlenin; 1.2 tistabbilixxi u tippromwovi l-attivitajiet tal-grupp ta' esperti dwar strateġiji għall-ħolqien ta' ambjenti għal apprendiment ta' appoġġ għal gruppi f'riskju ta' progress insuffiċjenti u appoġġ għall-benesseri fl-iskola, li ser imexxi 'l quddiem il-ħidma dwar l-identifikazzjoni ta' prattika tajba fir-rigward tal-iżvilupp ta' ambjenti għal apprendiment ta' appoġġ u tajbin għas-saħħa, il-promozzjoni tas-saħħa mentali, l-istili ta' ħajja tajbin għas-saħħa, u l-benesseri fiżiku u emozzjonali (inkluż billi jiġi indirizzat l-istress postrawmatiku), u l-prevenzjoni tal-bullying u l-vjolenza fl-iskola, kif ukoll proposti għal adozzjoni effettiva ta' prattiki ta' suċċess fl-iskejjel u rakkomandazzjonijiet għal attivitajiet ta' sensibilizzazzjoni fil-livell tal-UE u f'dak nazzjonali; 1.3 tidentifika u tikkondividi prattiki ta' suċċess (inkluż it-tagħlim bejn il-pari u l-mentoraġġ bejn il-pari), linji gwida u għodod prattiċi sabiex jappoġġaw it-tfassil, l-implimentazzjoni u l-evalwazzjoni tal-politiki u l-prattiki nazzjonali, reġjonali u lokali, inkluż dawk immirati lejn l-istudenti minn sfondi żvantaġġati, bl-użu tal-għodod kollaborattivi, il-pjattaformi u l-komunitajiet online tal-UE għall-edukazzjoni u t-taħriġ, inkluż l-eTwinning, il-Pjattaforma Ewropea l-ġdida għall-Edukazzjoni fl-Iskejjel, Erasmus+ Alumni, l-ambaxxaturi tas-Cedefop għall-indirizzar tat-tluq bikri, u r-Rokna tat-Tagħlim għal materjali ta' tagħlim multilingwi fl-UE; 1.4 tissensibilizza dwar l-użu ta' opportunitajiet għall-promozzjoni, l-appoġġ u l-iffaċilitar tal-inklużjoni, l-ekwità u l-benesseri fl-edukazzjoni u t-taħriġ, u tinkoraġġixxi dan l-użu skont il-fondi tal-UE, bħal Erasmus+, il-Faċilità għall-Irkupru u r-Reżiljenza, il-Fond Soċjali Ewropew Plus, il-Fond Ewropew għall-Iżvilupp Reġjonali, il-programm Ewropa Diġitali, Orizzont Ewropa, l-Istrument ta' Appoġġ Tekniku, il-Fond għall-Ażil, il-Migrazzjoni u l-Integrazzjoni, eċċ.; 1.5 tappoġġa r-riċerka u l-istħarriġ madwar l-UE kollha; tinkoraġġixxi l-ħolqien ta' networks ta' riċerka u tappoġġa d-djalogu bejn ir-riċerka u l-politika, kif ukoll bejn ir-riċerka u l-prattikanti; 1.6 Tieħu kont tal-eżiti tad-djalogu strutturat dwar l-edukazzjoni u l-ħiliet diġitali.

2. Tappoġġa l-iżvilupp u t-tixrid ta' materjal ta' gwida u riżorsi dwar is-suċċess edukattiv għall-istudenti kollha (inkluż dwar l-integrazzjoni tal-migranti u l-apprendiment tal-lingwi), f'kooperazzjoni mal-Istati Membri u għall-użu volontarju tagħhom, inkluż permezz tal-iżvilupp ulterjuri u l-promozzjoni tal-Għodod Ewropej għall-Iskejjel dwar il-promozzjoni tal-edukazzjoni inklużiva u l-indirizzar tat-tluq bikri mill-iskola, il-Kompendju ta' prattiki ispiranti dwar l-edukazzjoni inklużiva u l-edukazzjoni għaċ-ċittadinanza, u s-sett ta' għodod tal-VET tas-Cedefop għall-indirizzar tat-tluq bikri.

3. Tappoġġa opportunitajiet ta' żvilupp professjonali għall-persunal edukattiv u għal partijiet ikkonċernati oħrajn billi: 3.1 tikkondividi prattiki tajba minn skambji tal-persunal, proġetti u networks tal-Erasmus+, inkluż permezz tal-komunità online eTwinning, l-Akkademji tal-Għalliema tal-Erasmus+ u ċ-Ċentri ta' Eċċellenza Vokazzjonali; 3.2 tagħmel disponibbli korsijiet online miftuħa massivi (MOOCs) u opportunitajiet edukattivi (inkluż mikrokredenzjali) għall-iżvilupp professjonali kontinwu għall-għalliema, ħarrieġa, mexxejja tal-iskejjel u għall-edukaturi tal-għalliema, permezz tal-Pjattaforma Ewropea l-ġdida għall-Edukazzjoni fl-Iskejjel, u tippromwovi l-użu wiesa' ta' dawn il-korsijiet.

4. Timmonitorja u tirrapporta dwar l-implimentazzjoni tar-Rakkomandazzjoni tal-Kunsill skont l-arranġamenti eżistenti taż-Żona Ewropea tal-Edukazzjoni (inkluż fil-qafas strateġiku għall-kooperazzjoni Ewropea fl-edukazzjoni u t-taħriġ) u tas-Semestru Ewropew (inkluż it-Tabella ta' Valutazzjoni Soċjali riveduta).

5. Timmonitorja u tirrapporta perjodikament dwar il-progress lejn il-miri fil-livell tal-UE fil-qafas tar-rapporti dwar iż-Żona Ewropea tal-Edukazzjoni; f'kooperazzjoni mill-qrib mal-Grupp Permanenti dwar l-Indikaturi u l-Parametri Referenzjarji, tikkunsidra kif il-monitoraġġ fil-livell tal-UE jista' jissaħħaħ, b'mod partikolari billi tivvaluta indikaturi eżistenti fil-livell tal-UE u, jekk ikun xieraq u meħtieġ, tipproponi oħrajn ġodda, b'mod partikolari dwar l-inklużjoni u l-ekwità.

Ir-Rakkomandazzjoni tal-Kunsill tat-28 ta' Ġunju 2011 dwar linji politiċi sabiex jitnaqqas it-tluq bikri mill-iskejjel għandha tiġi sostitwita b'din ir-Rakkomandazzjoni.

Magħmul fi Brussell, 28 ta’ Novembru 2022. Għall-Kunsill Il-President V. BALAŠ

(1) ĠU C 428, 13.12.2017, p. 10.

(2) COM(2021) 102 final.

(3) COM(2020) 625 final.

(4) ĠU C 66, 26.2.2021, p. 1.

(5) Deċiżjoni (UE) 2021/2316 tal-Parlament Ewropew u tal-Kunsill tat-22 ta' Diċembru 2021 dwar Sena Ewropea taż-Żgħażagħ (2022) (ĠU L 462, 28.12.2021, p. 1).

(6) Konferenza dwar il-Futur tal-Ewropa – Rapport dwar ir-Riżultat Finali, Mejju 2022, Proposta 46, (p. 88).

(7) Filwaqt li l-ħiliet diġitali jridu jitqiesu fost il-ħiliet bażiċi, dawn ma humiex indirizzati b'mod espliċitu mir-Rakkomandazzjoni attwali, peress li huma diġà fil-qalba ta' inizjattivi oħrajn bħall-Pjan ta' Azzjoni għall-Edukazzjoni Diġitali.

(8) F'dan id-dokument, it-terminu “rifuġjat” jintuża f'sens politiku wiesa' aktar milli kif definit fil-Konvenzjoni ta' Ġinevra u l-acquis tal-UE dwar l-ażil.

(9) Ara pereżempju: Koehler, C., Psacharopoulos, G., u Van der Graaf, L., The impact of COVID-19 on the education of disadvantaged children and the socio-economic consequences thereof, rapport tan-NESET-EENEE, Uffiċċju tal-Pubblikazzjonijiet tal-Unjoni Ewropea, il-Lussemburgu, 2022; Kummissjoni Ewropea, Direttorat Ġenerali għall-Edukazzjoni, iż-Żgħażagħ, l-Isport u l-Kultura, Impacts of COVID-19 on school education, Uffiċċju tal-Pubblikazzjonijiet tal-Unjoni Ewropea, il-Lussemburgu, 2022; Blaskó, Z., da Costa, P., u Schnepf, S. V., Learning Loss and Educational Inequalities in Europe: Mapping the Potential Consequences of the COVID-19 Crisis, IZA Discussion Paper 14298, Bonn, 2021.

(10) ĠU C 191, 1.7.2011, p. 1.

(11) Kummissjoni Ewropea, Direttorat Ġenerali għall-Edukazzjoni, iż-Żgħażagħ, l-Isport u l-Kultura, Donlevy, V., Day, L., Andriescu, M., Downes P., Assessment of the implementation of the 2011 Council Recommendation on policies to reduce early school leaving: final report, Uffiċċju tal-Pubblikazzjonijiet tal-Unjoni Ewropea, il-Lussemburgu, 2019.

(12) ĠU C 189, 4.6.2018, p. 1.

(13) ĠU C 221, 10.6.2021, p. 3.

(14) ĠU C 193, 9.6.2020, p. 11.

(15) ĠU C 189, 5.6.2019, p. 4.

(16) ĠU C 504, 14.12.2021, p. 21.

(17) COM(2020) 274 final.

(18) ĠU C 417, 2.12.2020, p. 1.

(19) COM(2020) 624 final.

(20) ĠU L 223, 22.6.2021, p. 14.

(21) COM(2021) 142 final.

(22) COM(2022) 212 final.

(23) L-Istrateġija dwar l-Ugwaljanza bejn il-Ġeneri 2020-2025 (2020), il-pjan ta' azzjoni tal-UE għall-ġlieda kontra r-razziżmu 2020-2025 (2020), il-Qafas Strateġiku tal-UE għar-Rom għall-ugwaljanza, għall-inklużjoni u għall-parteċipazzjoni (2020) u r-Rakkomandazzjoni tal-Kunsill relatata tiegħu (2021), l-Istrateġija dwar l-Ugwaljanza tal-LGBTIQ 2020-2025 (2020), il-Pjan ta' Azzjoni dwar l-Integrazzjoni u l-Inklużjoni 2021-2027 (2021), l-Istrateġija dwar id-Drittijiet tal-Persuni b'Diżabbiltà 2021-2030 (2021), l-Istrateġija tal-UE dwar il-ġlieda kontra l-antisemitiżmu u s-sostenn tal-ħajja Lhudija (2021).

(24) ĠU C 372, 4.11.2020, p. 1.

(25) Ara d-definizzjoni fid-Dokument ta' Ħidma tal-Persunal tal-Kummissjoni SWD (2022) 176 final.

(26) Strateġija bħal din tista' tiġi inkluża fid-dokumenti strateġiċi nazzjonali rilevanti.

(27) Rakkomandazzjoni tal-Kunsill tat-30 ta' Ottubru 2020 dwar Pont għall-Impjiegi – It-tisħiħ tal-Garanzija għaż-Żgħażagħ u li tissostitwixxi r-Rakkomandazzjoni tal-Kunsill tat-22 ta' April 2013 dwar l-istabbiliment ta' Garanzija għaż-Żgħażagħ (ĠU C 372, 4.11.2020, p. 1).